Ejerne af Radio24syv vil forsøge at vinde udbuddet om en ny digitalkanal, en såkaldt DAB-kanal, oplyser kanalens ejere torsdag.

I en pressemeddelelse skriver Berlingske Media, at »øvelsen bliver vanskelig«, men at ejerne vil forsøge at sikre kanalens overlevelse ved at blive en DAB-kanal.

»Vi holder simpelthen for meget af Radio24syv til at lukke den. Det er blevet en vigtig stemme i offentligheden, og derfor har vi kæmpet og vil fortsat kæmpe for dens overlevelse,« siger Jakob Kvist, der sidder med i bestyrelsen for det selskab, der ejer Radio24syv.

Selskabet repræsenterer People Group og Berlingske Media, der står bag kanalen.

Den digitale kanal er tiltænkt at gå i luften 1. november. Det bliver afgjort, hvem der får licensen 22. oktober.

Det er samtidig ni dage, før den nuværende Radio24syvs radiolicens udløber.

Radio24syv sender for nuværende på det, der hedder FM4-båndet.

Men med den medieaftale, der blev indgået i juni sidste år, blev der indført krav om, at 70 procent af de redaktionelle medarbejdere skal befinde sig mindst 110 kilometer fra København.

De vilkår ville Radio24syv ikke søge en ny licens under. I stedet vil Radio4 begynde at sende på FM4-båndet fra 1. november.

Derimod vil kanalen gå efter at få den DAB-kanal, der blev åbnet for i medieforliget. Her kan den få 70 millioner kroner årligt i fire år - men kanalen får også lov at sende reklamer.

I første omgang vil der ifølge pressemeddelelsen fra Berlingske Media være nogle praktiske udfordringer, hvis radiokanalen skal videreføres. Dels er personalet opsagt, og lokalerne fraflyttes.

Derudover har kanalens direktør, Jørgen Ramskov, fundet nyt job fra 1. november.

I første omgang bliver Jakob Kvist, der udover at være med i bestyrelsen i selskabet bag Radio24syv også er kreativ direktør i ArtPeople, ansvarlig for vinde kampen om den nye licens.

/ritzau/

FAKTA Betingelser for ny DAB-kanal Ejerne af Radio24syv, Berlingske Media, vil byde ind i udbuddet til en ny DAB-kanal. Radio24syv har været truet af lukning, efter at den daværende regering og Dansk Folkeparti stillede krav om, at en FM-radiokanal skulle have hovedkvarter mindst 110 kilometer fra København. FM-radiokanalen er vundet af den kommende Radio4. Herefter har Berlingske Media skullet beslutte sig for, om de ville forsøge at fortsætte Radio24syv som DAB-kanal. Her kan du læse mere om betingelserne for en kommende DAB-kanal: * Kanalen udbydes for fire år med et årligt offentligt tilskud på 70 millioner kroner. Pengene kommer fra medieforliget og public service-puljen. * Der må sendes reklamer, der skal placeres i blokke mellem programmerne. * Der stilles ikke krav til lokalisering af redaktioner og medarbejdere, eller hvor produktionen skal finde sted. * Oprindeligt var der i medieforliget en aftale om en kanal til formidling af kultur, herunder klassisk musik, med et tilskud på 30 millioner kroner. Men tilskud og krav ændres altså nu. * Samme selskab kan ikke få programtilladelse til både den fjerde FM-kanal og den nye DAB-kanal. * Kanalen udbydes med sendestart tidligst 1. november 2019. Sendestart skal finde sted senest 1. maj 2020. * Kravet til nyproduktion fastsættes til mindst 90 timer per uge. * Der stilles krav om 70 minutters kulturnyheder per uge, som skal dække kulturlivet bredt, og 20 timers øvrige kulturprogrammer per uge. * Der skal endvidere sendes 65 minutters nyhedsudsendelser per døgn. * Såfremt der udsendes musik, skal der være en bred musikprofil. Den maksimale andel af musik i sendefladen kan højest være 20 procent om dagen, 65 procent om aftenen og 55 procent om natten. Kilde: Kulturministeriet. /ritzau/ FOLD UD FOLD UD

/ritzau/